Só word Mandela-boedel verdeelMandela. Foto: GCIS Makgatho en Makaziwe Mandela, sy kinders by sy eerste vrou Evelyn, gaan onderskeidelik R3,5 miljoen en R3,3 miljoen kry. Makgatho se kinders, Ndaba, Mbuso en Andile gaan elk R1,1 miljoen kry. Makaziwe se kinders, Dumani, Tukwini, Adjao Amuah en Kweku Amuah sal ook elkeen R1,1 miljoen kry. Thembekile Mandela, Mandela en Evelyn se seun wat reeds oorlede is, se kinders, Ndileka en Nandi sal elk R3,3 miljoen kry. Winnie Madikizela-Mandela se kinders, Zenani en Zindzi sal elk R3 miljoen kry. Zindzi se kinders, Bambatha, Zondwa, Zwelabo en Zoleka sal elk R100 000 kry. Mandela se agterkleinkind Zozuko, Zamaswi se kind, sal ook R100 000 kry. Mandela se boedel word voorlopig op R46 miljoen geraam. Graça Machel, Mandela se weduwee, sal intussen eienaarskap neem van vier eiendomme wat die egpaar gesamentlik in Mosambiek besit het. Daar is drie huise in Maputo en een in Chilembene. Sy sal ook hulle motors, juweliersware wat sy gedurende die huwelik ontvang het en al die geld in hul bankrekeninge hou. Mandela en Machel was binne gemeenskap van goedere getroud. Sy was Mandela se derde vrou. Mandela se huis in Houghton, Johannesburg behoort aan ŉ familietrust. Machel mag egter enige artefakte en kunswerke uit die huis verwyder. Mandela het ook R3 miljoen elk aan Machel se twee kinders uit haar vorige huwelik met Samora Machel, voormalige president van Mosambiek, bewillig. Hy het ook R100 000 elk aan Machel se ses kinders uit ŉ vorige huwelik agtergelaat. Machel het intussen 90 dae om te besluit of sy gaan afstand doen van haar reg tot die helfte van Mandela se boedel.